Unicef

Yhdistyneiden kansakuntien lastenrahasto (UNICEF)  on kansainvälinen järjestö, joka edistää lapsen oikeuksia ja huolehtii lasten perustarpeista, kuten esimerkiksi puhtaan veden saannista, terveydestä ja laadukkaasta koulutuksesta. Järjestön päämaja sijaitsee New Yorkissa ja Euroopan hallintokeskus Genevessä.

UNICEF perustettiin 11. joulukuuta vuonna 1946. Perustamisen taustalla oli tarve tarjota hätäapua toisen maailmansodan runtelemalle Euroopalle. Vuonna 1954 UNICEFista tuli kiinteä osa YK:ta, jolloin aiemmasta nimestä United Nations International Children's Emergency Fund siirryttiin nykyiseen muotoon United Nations Children's Fund.

UNICEFin toiminnan perusta on YK:n lapsen oikeuksien sopimus. Sen tärkein tavoite on perusoikeuksien eli terveyden, koulutuksen, tasa-arvon ja turvan takaaminen kaikille maailman lapsille. UNICEF suunnittelee ja toteuttaa kehitysohjelmia, tarjoaa hätäapua kriiseissä ja tukee eri maiden hallituksia lapsen oikeuksien sopimuksen toimeenpanossa. UNICEF on puolueeton järjestö, joka tekee työtään yhdessä valtionhallintojen, yritysten, kansalaisjärjestöjen ja tavallisten kansalaisten kanssa.

UNICEF toimii yli 190 maassa. Järjestön palveluksessa on yli 10 000 henkilöä, joista 80 prosenttia tekee työtä kentällä. 

UNICEFille myönnettiin Nobelin rauhanpalkinto vuonna 1965.

Toiminta
Varainhankinta ja kampanjat
Vauraissa maissa UNICEFia edustavat 36 maassa toimivat kansalliset komiteat, joista jokainen muodostaa oman valtiontuesta riippumattoman siipensä. Kansalliset komiteat hankkivat yksityissektorin puolelta kolmasosan UNICEFin varoista. Vuonna 1947 perustettu The US Fund on YK:n vanhin kansallinen järjestö. Vuonna 1967 perustettu Suomen UNICEF on yksi näistä komiteoista. Vauraissa maissa toimivat kansalliset komiteat keräävät varoja UNICEFin ohjelmatyöhön, edistävät lapsen oikeuksien toteutumista ja edustavat UNICEFia kotimaissaan.

Vuonna 2002 UNICEFilla oli ympäri maailmaa kuusi miljoonaa yksityistä lahjoittajaa.

Yhdysvalloissa, Kanadassa ja muutamassa muussa maassa UNICEF tunnetaan ”karkki vai kepponen” -kampanjastaan, jossa lapset kiertelevät Halloweenina keräten rahaa UNICEFille.

Toiminta kriiseissä
UNICEF on maailman suurimpia hätäaputoimijoita. UNICEF auttaa lapsia ja perheitä vuosittain sadoissa kriiseissä ympäri maailmaa ja on YK:n Maailman ruokaohjelman jälkeen toiseksi suurin hätäaputarvikkeiden toimittaja.

Kriisitilanteissa UNICEF tekee tiiviistä yhteistyötä maiden hallituksien ja muiden järjestöjen kanssa. UNICEF vastaa katastrofialueiden vesihuollosta, terveydenhuollosta (esim. rokotteet, lääkkeet), lasten ravitsemuksen järjestämisestä sekä lasten suojelusta ja koulutuksesta.

UNICEFilla on erityinen hätäapurahasto kriisien varalle. UNICEF auttaa myös kriisialueiden jälleenrakennuksessa.

Yhteistyö
UNICEF tekee yhteistyötä huippu-urheilijoiden, joukkueiden sekä yritysten kanssa kehittääkseen järjestön toimintaa ja lisätäkseen järjestön rahoitusta.

Syyskuussa 2006 UNICEF solmi viiden vuoden yhteistyösopimuksen espanjalaisen jalkapallojoukkue FC Barcelonan kanssa. Sopimuksen myötä FC Barcelona maksoi UNICEFille 1,5 miljoonaa euroa vuodessa. UNICEFin logo on joukkueen pelipaitojen vatsan kohdalla. Tämä oli ensimmäinen kerta, kun urheiluseura maksoi organisaatiolle nimen käyttämisessä pelipaidassa, eikä toisinpäin. Vuonna 2016 Barcelonan ja UNICEFin sopimusta jatkettiin vuoteen 2020 saakka.

Unicefin hyvän tahdon lähettiläät
UNICEFin hyvän tahdon lähettiläät ovat julkisuuden henkilöitä, jotka pyrkivät levittämään sanaa UNICEFin tavoitteista. Hyvän tahdon lähettiläinä on toiminut lukuisia julkisuuden henkilöitä kuten Danny Kaye, Peter Ustinov, Audrey Hepburn ja Harry Belafonte. Suomessa UNICEFin hyvän tahdon lähettiläinä ovat muun muassa Iina Kuustonen, Katri-Helena ja Jaakko Saariluoma.

Olinpaikat
Varastot
UNICEFilla on jatkuvassa kriisivalmiudessa varastoja eri puolilla maailmaa. Maailman suurin humanitaarinen varasto on UNICEFin varasto Kööpenhaminassa. Rokotteet, hätäapuravinto, lääkkeet, huovat, teltat ja muut tarvikkeet toimitetaan avustuskohteisiin kulloinkin lähimpänä olevasta varastosta.

 Tutkimuskeskus Innocenti 
Innocenti on Italian Firenzessä sijaitseva vuonna 1988 perustettu UNICEFin tutkimuskeskus. Sen perustamisen taustalla oli tarve lisätä UNICEFin tutkimuskapasiteetin määrää. Tutkimuskeskuksen päätarkoituksena on lisätä kansainvälistä ymmärrystä lasten oikeuksiin liittyvistä kysymyksistä. Tarkan datan ja tilastoinnin avulla maiden hallituksia on helpompi ohjeistaa lapsen oikeuksien sopimuksen noudattamisessa.

 Suomen saama apu 
Suomen lapset olivat ensimmäisten UNICEFin avunsaajien joukossa. UNICEF toimitti suomalaisille lapsille lääkkeitä, vaatteita ja ruokaa sekä tuki terveydenhuoltoa vuosina 1947–1951. Avun kokonaismäärä nykyrahassa mitattuna oli 14,5 miljoonaa euroa. 

Vielä 1940-luvun lopulla Suomessa oli noin 20 000 lasta, jotka eivät voineet käydä koulua, koska heillä ei ollut kenkiä. UNICEF jakoi Suomessa lisäravintoa, kuten maitopulveria, rasvaa ja säilykkeitä, joita tarjottiin suomalaisissa sairaaloissa, lastenkodeissa, kesäleireillä ja kouluissa. Lukuvuonna 1948–1949 UNICEFin ruoka-avustuksesta hyötyi jopa 100 000 lasta. Suomessa jaettiin myös kenkiä ja vaatteita sekä flanellikangasta 60 000 lapselle alusvaatteiden valmistamista varten.   UNICEF tuki myös Suomen terveysohjelmia, esimerkiksi neuvolatoimintaa ja rokotuksia sekä meijeritalousohjelmaa ja terveydenhuoltohenkilökunnan koulutusohjelmia.

Kritiikki
Katolisella kirkolla ja UNICEFilla on ollut erimielisyyksiä ja Vatikaani on muutamaan otteeseen vetänyt lahjoituksiaan pois. Taustalla on ollut amerikkalaisen järjestön, American Life Leaguen, kritiikki siitä, että UNICEF on käyttänyt Vatikaanin lahjoituksia sterilisaatioiden ja aborttien rahoittamiseen.

Lähteet

Aiheesta muualla

 Suomen Unicefin verkkosivut
 Unicefin virallinen sivusto

Luokka:Lastensuojelu
Luokka:Nobelin rauhanpalkinnon saajat
Luokka:Kansainvälinen oikeus
Luokka:Humanitaariset apujärjestöt
Luokka:Rahastot
Luokka:Yhdistyneiden kansakuntien erityisjärjestöt
Luokka:Seulonnan keskeiset artikkelit